ຂປລ. ກອງປະຊຸມໂຕະມົນ ປະຈຳປີ 2017 ຈະໄດ້ຈັດຂຶ້ນ ໃນວັນທີ 22-23 ພະຈິກ 2017, ຢູ່ແຂວງຈຳປາສັກ, ພາຍໃຕ້ການເປັນປະທານຮ່ວມ ຂອງ ທ່ານ ບົວສອນ ວົງສອງຄອນ ຮອງເຈົ້າແຂວງຈໍາປາສັກ ແລະ ທ່ານ ກິແກ້ວ ຈັນທະບູຣີ ຮອງລັດຖະມົນຕີກະຊວງແຜນການ ແລະ ການລົງທຶນ, ໂດຍຖືເອົາ 3 ເປົ້າໝາຍໃຫຍ່ເປັນສິ່ງທ້າທາຍ ໃນການຈັດຕັ້ງ ປະຕິບັດ ແຜນພັດທະນາເສດ ຖະກິດ-ສັງຄົມ ແຂວງ ຈຳປາສັກ.
ໃນກອງປະຊຸມ, ທ່ານ ກິແກ້ວ ຈັນທະບູຣີ ຈະໄດ້ນຳສະເໜີ ກ່ຽວກັບແຜນພັດທະນາ ເສດຖະ ກິດ-ສັງຄົມ ຂອງ ແຂວງຈຳປາສັກ, ຄວາມຄືບໜ້າ ແລະ ສິ່ງທ້າທາຍໃນການ ຈັດຕັ້ງປະຕິບັດແຜນພັດທະນາ, ເຊິ່ງໂດຍລວມແມ່ນ ມີ 3 ເປົ້າໝາຍໃຫຍ່ ຄື ການພັດທະນາ ເສດຖະກິດ-ຜົນສຳເລັດ ແລະ ສິ່ງທ້າທາຍ ລວມທັງບັນຫາທີ່ຕິດພັນກັບດັດສະນີ ຄວາມບອບບາງທາງດ້ານ ເສດຖະກິດ (EVI) ພ້ອມກັບຄວາມພະຍາຍາມ, ຄວາມສຳເລັດ ໃນການດຶງດູດການລົງທຶນທີ່ມີຄຸນນະພາບຈາກພາກເອກະຊົນ, ການພັດທະນາຂະແໜງ ສັງຄົມ-ຜົນສຳເລັດ ແລະ ສິ່ງທ້າທາຍ ລວມທັງບັນຫາທີ່ຕິດພັນກັບດັດສະນີ ຊັບສິນມະນຸດ (HAI) ແລະ ບັນຫາກ່ຽວກັບ ການພັດທະນາ ສີມືແຮງງານ ໃນຂະແໜງການພັດທະນາຕ່າງໆ ທີ່ເປັນບູລິມະສິດ ຂອງແຂວງຈຳປາສັກ, ການພັດທະນາ ສິ່ງແວດລ້ອມ-ຜົນສຳເລັດ ແລະ ສິ່ງທ້າທາຍ ລວມທັງບັນຫາທີ່ຕິດພັນກັບ ວຽກງານສິ່ງແວດລ້ອມ ຂອງດັດສະນີຄວາມບອບບາງທາງດ້ານເສດຖະກິດ.
ນອກຈາກນັ້ນ, ໃນວາລະກອງປະຊຸມ ກໍຈະມີການສົນທະນາ ປຶກສາຫາລື ກ່ຽວກັບ 4 ບັນຫາ ຄື ການຫລຸດພົ້ນອອກຈາກ ສະຖານະພາບດ້ອຍພັດທະນາ ແລະ ການເຊື່ອມສານເປົ້າໝາຍ ການພັດທະນາແບບຍືນຍົງ, ການລົງທຶນທີ່ມີຄຸນນະພາບ ຂອງເອກະຊົນ ສຳລັບການພັດທະນາ, ການລົງທຶນໃສ່ ການພັດທະນາ ສີມືແຮງງານ ເຊິ່ງເປັນປັດໄຈສຳຄັນ ໃນການພັດທະນາມະນຸດ, ການເພີ່ມທະວີ ການຮ່ວມມືແບບໃຕ້ໃຕ້ ແລະ ການຮ່ວມມືສາມຫລ່ຽມ (ກົນໄກການຈັດຕັ້ງປະຕິບັດ ແລະ ການຕິດຕາມ ເພື່ອການພັດທະນາ ທີ່ມີປະສິດທິຜົນ). ສຳລັບປີນີ້, ຈະມີທັງໝົດ 325 ທ່ານ ຈາກພາກສ່ວນຕ່າງໆເຂົ້າຮ່ວມ, ໃນນັ້ນ ມີບັນດາການນຳ ລັດຖະມົນຕີ, ຮອງລັດຖະມົນຕີ, ຫົວໜ້າກົມ, ຮອງກົມ 187 ທ່ານ, ມີຄູ່ຮ່ວມ ພັດທະນາທັງໝົດ 100 ທ່ານ ກໍຄື ບັນດາທູຕານຸທູດ, ຫົວໜ້າອົງການຈັດຕັ້ງສາກົນ, ຕາງໜ້າອົງການຈັດຕັ້ງ ທີ່ບໍ່ສັງກັດລັດ, ສະມາຄົມບໍ່ຫວັງຜົນກຳໄລ ແລະ ພາກເອກະຊົນ ເຂົ້າຮ່ວມຕື່ມອີກ.
ຂ່າວ: ພູທອງ ສີວົງສາ, ພາບ: ເກດ
ເນື້ອໃນ: ຂປລ